**Ekonomikas ministrijas būtiskākais**

**PAVEIKTAIS 2022. GADĀ**

2022. gads atnesa virkni jaunu izaicinājumu ne tikai Latvijas, bet arī globālajā līmenī. Mazinoties Covid-19 pandēmijas ietekmei, visa pasaule saskārās ar energoresursu cenu krīzi un ģeopolitiskajiem izaicinājumiem, ko izraisīja Krievijas uzsāktais karš Ukrainā. Lai arī šis laiks iezīmē ekonomikas nestabilitāti, augstas energoresursu cenas, izejvielu trūkumu, tas ir arī iespēju laiks uzņēmējiem. Lai arī ekonomika izaugsme ir sabremzējusies par vismaz 3 procentpunktiem, 2022. gadā tā paliks pozitīva un var sasniegt 1-2% gada griezumā. Ekonomiskas izaugsmei turpmākos septiņus gadus uzņēmēju produktivitātes kāpināšanai, inovācijām, digitalizācijai un konkurētspējai būs pieejams atbalsts no Atveseļošanas un noturības mehānisma plāna un ES Struktūrfondu daudzgadu budžeta līdzekļiem 1,6 miljardu eiro apmērā.

Latvijai ir jākļūst par mājvietu pasaules līmeņa inovācijām, augstas pievienotās vērtības uzņēmumiem un gudriem cilvēkiem. Ieguvēji noteikti būs tie uzņēmumi, kuri spēs piedāvāt inovatīvus produktus un pakalpojumus, kā arī varēs dinamiski pielāgoties un piedāvāt ātrus risinājumus dažādās situācijās. Covid-19 pandēmijas un ģeopolitisko satricinājumu laikā uzņēmumi ir motivēti atrast jaunus tirgus, jaunus izejvielu un resursu piegādātājus.

2023. gada prioritārie darbi Ekonomikas ministrijā būs saistīti ar uzņēmēju izaugsmi un finanšu pieejamību, zinātnes ieguldījumiem ekonomikā, mājokļu pieejamību un energoefektivitātes uzlabošanu, kā arī nodarbinātības politiku.

**Enerģētiskā drošība un energoefektivitāte**

Energoefektivitātes un enerģētiskās neatkarības veicināšanai šogad ieviestas jaunās atbalsta programmas privātmāju energoefektivitātei un saules paneļu uzstādīšanai, kā arī pašvaldību katlumāju pārslēgšanai no dabasgāzes uz šķeldu.

Kopumā privātmāju energoefektivitātes atbalsta programmā saņemti vairāk kā 1300 projektu pieteikumi par kopējo summu vairāk kā 4,8milj. EUR, to ietvaros - 572 projektu pieteikumi privātmāju energoefektivitātes paaugstināšanai un 766 pieteikumi saules paneļu uzstādīšanai. Atbalsts jau ir izmaksāts 528 projektiem.

Tāpat arī izstrādātas atbalsta programmas uzņēmumu energoefektivitātei un atjaunojamo energoresursu ieviešanai, kā arī daudzdzīvokļu māju energoefektivitātei un elektroenerģijas pārvades un sadales tīklu modernizācijai.

Ņemot vērā šī gada globālos notikumus, tai skaitā Krievijas uzsākto karu Ukrainā, Latvija pieņēma virkni stratēģisku un vēsturisku lēmumu. Pieņemts lēmums par atteikšanos no Krievijas dabasgāzes un elektroenerģijas piegādēm, vienlaikus aktīvi meklējot alternatīvos risinājumus un jaunus energoresursu piegādātājus, kā arī lemjot par enerģētiskās drošības stiprināšanas pasākumiem. Šogad tika nodrošinātas gan vajadzīgās dabasgāzes rezerves īstermiņā, gan apstiprināti plāni attiecībā uz kaimiņvalstu sašķidrinātās dabasgāzes termināļu izmantošanu īstermiņā, gan sava termināļa izbūvi tuvākajos gados. Valdība lēma par nacionālo interešu objekta statusa piešķiršanu Latvijas sašķidrinātās dabasgāzes termināļa projektam Skultē, kas ļaus šā projekta īstenošanā piemērot ātrākas un vienkāršākas administratīvās procedūras.

Turklāt, Latvija ir viena no retajām valstīm Eiropas Savienībā, kam ir solidaritātes līgumi ar kaimiņiem par gāzes apgādi enerģētiskās krīzes situācijās - šā gada 4. janvārī ekonomikas ministrs parakstīja līgumu ar Igaunijas Republikas valdību, bet 10. martā ar Lietuvas Republikas valdību par solidaritātes pasākumiem gāzes piegādes drošības aizsardzībai.

Panākts vēsturisks lēmums par valsts naftas drošības rezervju modeļa maiņu, kas nodrošinās naftas produktu pieejamību un stiprinās valsts enerģētisko drošību, kā arī palielinot naftas produktu drošības rezervju apjomu, kas glabājās Latvijas teritorijā.

Latvijas enerģētiskās neatkarības un drošības stiprināšanai Ministru kabinets ļāva akciju sabiedrībai "Latvenergo" un akciju sabiedrībai "Latvijas valsts meži" dibināt kopuzņēmumu, lai izveidotu stratēģiskas nozīmes lielas jaudas vēja enerģijas parkus. Projekta mērķis ir sasniegt līdz 800 megavatu lielu jaudu vairākos lielos vēja parkos visā Latvijā, kas būs gandrīz tāda pati elektriskā jauda, kas tiek saražota mūsu lielākajā hidroelektrostacijā - Pļaviņu HES.

Plašāka informācija par būtiskākajiem lēmumiem enerģētiskās drošības stiprināšanai pieejama [šeit.](https://www.em.gov.lv/lv/energetiskas-neatkaribas-stiprinasana)

**Atbalsts mājsaimniecībām un juridiskajām personām energoresursu straujā cenu kāpuma ietekmes mazināšanai**

Lai palīdzētu iedzīvotājiem un uzņēmējiem pārvarēt energoresursu straujā cenu kāpuma negatīvo ietekmi, kā arī, lai sekmētu finanšu pieejamību izdevumu mazināšanai par energoresursiem kā īstermiņā, tā arī ilgtermiņā, Ekonomikas ministrija 2022. gadā īstenoja virkni būtisku pasākumu. To ietvaros ieviesti dažādi atbalsta instrumenti.

Energoresursu cenu straujā kāpuma negatīvās ietekmes mazināšanai, EM izstrādāja un ieviesa krīzes atbalsta pasākumus gan 2021/2022. gada (no 2022.gada 1. janvāra līdz 2022. gada 30.aprīlim), gan šajā apkures sezonā (no š.g. 1. oktobra līdz 2023. gada 30. aprīlim) mājsaimniecībām un uzņēmējiem. Tostarp ieviesti **atbalsta instrumenti energoresursu cenu pieauguma kompensēšanai mājsaimniecībām, kas apkurē izmanto elektroenerģiju, dabasgāzi, koksnes briketes, koksnes granulas un malku, kā arī centralizētās siltumapgādes pakalpojumu;** **visām mājsaimniecībām noteikts vienots dabasgāzes cenas slieksnis. Tāpat sniegts** atbalsts **elektroenerģijas cenas pieauguma kompensēšanai.**

Papildus tam, no 2022. gada 1. septembra līdz 2025. gada 31. decembrim elektroenerģijas obligātā iepirkuma komponentes (turpmāk – OIK) vidējā likme noteikta 0 eiro/MWh, obligātā iepirkuma atbalsta izmaksas sedzot no AS “Latvenergo” dividenžu ieņēmumiem. Tas nozīmē, ka OIK maksājums Latvijas elektroenerģijas galalietotājiem faktiski ir atcelts.

**Tāpat līdz 2023. gada 30. aprīlim pagarināts palielinātais atbalsts visām aizsargātā lietotāja grupām,** tai skaitā daudzbērnu ģimenēm, mazturīgām mājsaimniecībām un citiem. Aizsargāto lietotāju atbalstam 2023. gadā piešķirti 21 763 090 EUR.

**Energoietilpīgiem apstrādes rūpniecības komersantiem tiek kompensēts šogad piedzīvotais energoresursu cenu pieaugums granta (dāvinājuma) veidā par periodu no 2022. gada 1. februāra līdz 2022. gada 31. decembrim**. Tāpat **no š.g. 1. oktobra līdz 2023. gada 30. aprīlim** **juridiskām personām** **pilnībā** **tiek** **kompensēta** **elektroenerģijas sistēmas pakalpojuma maksa, kā arī visiem juridiskajiem lietotājiem, t.sk. uzņēmējiem, valsts un pašvaldību iestādēm, izglītības iestādēm slimnīcām, utt. –** **valsts kompensē elektroenerģijas izmaksu pieaugumu 50% apmērā virs elektroenerģijas cenas 160 eiro/MWh.**

Plašāk ar atbalsta pasākumiem var iepazīties [šeit](https://www.em.gov.lv/lv/energodrosiba).

**Atbalsts uzņēmējiem un Latvijas tautsaimniecības izaugsmei**

Lai palīdzētu Latvijas uzņēmējiem ātrāk pārvarēt Covid-19 pandēmijas izraisītās krīzes sekas, kā arī mazinātu Krievijas izraisītā kara Ukrainā negatīvo ietekmi ekonomikā, šogad piešķirts gan papildu finansējums uzņēmēju atbalstam, gan arī uzsākts īstenot vairākas Atveseļošanas fonda atbalsta programmas.

Lai veicinātu zinātnisko pētniecību un sekmētu tehnoloģiju pārnesi, inovatīvu un komercializējumu produktu un tehnoloģiju attīstību, 2022. gada aprīlī apstiprināta valsts pētījumu programma "Inovāciju fonds – nozaru pētījumu programma". Tās ietvaros laikā no 2022. līdz 2024. gadam paredzēts novirzīt līdz 12 milj.EUR pētījumu īstenošanai, kas atbilst industrijas pieprasījumam, sniedz ieguldījumu sabiedrībai būtisku izaicinājumu risināšanā, kā arī atbilst konkrētam, definētam ilgtermiņa tehnoloģiju attīstības uzdevumam Viedās specializācijas stratēģijas RIS3 jomās: “Biomedicīna, medicīnas tehnoloģijas, farmācija” un “Fotonika un viedie materiāli, tehnoloģijas un inženiersistēmas”.

Apstiprināts jauns inovāciju pārvaldības modelis publiskā sektora, uzņēmumu un zinātnes sektora labākai un strukturētai sadarbībai un pārvaldībai, ar nolūku sekmēt plašāku inovāciju izstrādi un ieviešanu. Līdz ar ko 2022. gada 28. jūlijā izveidota Inovāciju un pētniecības pārvaldības padome, kurā darbosies ministri no Ekonomikas ministrijas un Izglītības un zinātnes ministrijas, kā arī Latvijas Investīciju un attīstības aģentūras un Latvijas Zinātnes padomes direktori.

Lai uzsāktu re-industrializācijas procesu un nodrošinātu finanšu pieejamību lieliem investīciju projektiem ekonomikas atveseļošanai pēc Covid-19 izraisītās krīzes, izveidots Investīciju fonds, piešķirot 152,5 milj. EUR no valsts budžeta. Programmas pirmās kārtas ietvaros LIAA apstiprinājusi 17 projektus ar kopējo plānoto investīciju apjomu 398 milj. EUR, paredzot izveidot 895 jaunas darba vietas ar darba algu 1,5 reizes lielāku kā vidēji reģionā, kā arī veikt investīcijas uzņēmumos pētniecībā un attīstībā vairāk kā 14,568 milj. eiro apmērā un nodrošināt eksporta apjomu vairāk kā 317,155 milj. EUR gadā.

Vienlaikus, ar LIAA atbalstu 2022. gadā uzsākti vai jau realizējušies 32 investīciju projekti, kuru kopējais investīciju apjoms ir 343 miljoni un šajos uzņēmumos tiks radītas 1946 darba vietas tādās nozarēs, kā bioekonomika, viedā enerģētika, viedie materiāli, IKT, biomedicīna, u.c. Tai skaitā “Zalā koridora” ietvaros ir apstiprināti 10 projekti, kurus īstenojot plānots izveidot 659 jaunas darba vietas un ieguldīt investīcijas 242 000 000,00 EUR apmērā.

Jaunā Latvijas Atveseļošanas un noturības mehānisma ietvaros izstrādātas un apstiprinātas vairākas atbalsta programmas uzņēmumu digitālās transformācijas veicināšanai un inovāciju attīstīšanai, kas būs pieejamas ar 2023. gadu.

* Atbalstam Eiropas Digitālo inovāciju centru darbības uzsākšanai un reģionālo kontaktpunktu izveidei piešķirts finansējums 10 milj. EUR apmērā;
* Uzņēmumu digitālās transformācijas veicināšanai pieejams finanšu aizdevums ar kapitāla atlaides piemērošanu. Programmas kopējais finansējums  ir 45,1 milj. EUR;
* Atbalstam uzņēmējdarbības procesu digitalizācijai komercdarbībā būs pieejams atbalsts 40 milj. EUR apmērā.

Uzņēmumiem  būs iespēja ne tikai notestēt savas saimnieciskās darbības digitālo pakāpi, bet arī veikt ieguldījumus turpmākai digitalizācijai, piesaistot grantus vai aizdevumus.

Apstiprināts arī atbalsts 25 milj.eiro apmērā inovāciju klasteru attīstībai kompetences centru ietvaros, lai nodrošinātu pārejas finansējumu pētniecības projektu īstenošanai un jaunu produktu, tehnoloģiju vai pakalpojumu izstrādi.

Lai mazinātu Krievijas militārās agresijas pret Ukrainu radītās ekonomiskās sekas un nodrošinātu tūlītēju atbalstu uzņēmējiem ir izstrādāti atbalsta pasākumi mazo un vidējo un lielo uzņēmumu likviditātes aizdevumu veidā apgrozāmajiem līdzekļiem un investīcijām līdz 3 milj. EUR. Finansējums 21,5 milj. EUR apmērā būs pieejams 2023.gadā. Tāpat uzņēmējiem tiek piedāvāts atbalsts likviditātes garantiju veidā saimnieciskās darbības veicējiem (MVU, lielajiem uzņēmumiem, biedrībām). Garantiju summa līdz 5 milj. EUR. Finansējums 12,5 milj. EUR apmērā būs pieejams 2023.gadā.

Vienlaikus, lai palīdzētu Latvijas uzņēmumiem atrast jaunus eksporta tirgus un pārorientētu savu darbību, LIAA ir sniegusi vairāk kā 1200 konsultācijas uzņēmumiem par ārējiem tirgiem, identificējusi un nodevusi uzņēmumiem 430 eksporta projektus un pieprasījumus, no tiem gandrīz 40 RIS 3 jomās. Tāpat ir organizēta uzņēmumu dalība 23 nacionālajos stendos (160 dalībnieki), noslēgti 82 līgumi vai nodoma protokoli, organizētas 14 tirdzniecības misijas / kontaktbiržas ārvalstīs (120 dalībnieki), noslēgti 27 līgumi vai nodoma protokoli. Ņemot vērā nacionālo stendu pievilcību komersantu vidū, arī nākošajā gadā plānots organizēt aptuveni 40 nacionālos stendus starptautiskās izstādēs.

Šogad tika apstiprināta jauna valsts atbalsta programma ārvalstu filmu uzņemšanai Latvijā, piešķirot šim mērķim valsts budžeta finansējumu gandrīz 3 milj.EUR apmērā. Kino nozares sniegtie pakalpojumi būtiski stimulē valsts ekonomikas attīstību un atpazīstamību, jo efektīvi tiek veicināta nodarbinātība dažādos, arī ar filmu nozari tieši nesaistītos tautsaimniecības sektoros. Ar piešķirto finansējumu tiks īstenoti desmit Latvijas un Nīderlandes, Somijas, Itālijas, Norvēģijas, Austrijas, Francijas, Lielbritānijas, Polijas producentu apvienību kino projekti.

Sakārtots normatīvais regulējums kompleksu un saistītu tūrisma pakalpojumu sniegšanu, tūrisma pakalpojumu sniedzēju un ceļotāju tiesībām un pienākumiem.

Apstiprināta Latvijas dalība izstādē Expo 2025 Osaka, kas no 2025. gada 13. aprīlim līdz 13. oktobrim norisināsies Japānas pilsētā Osaka.

Parakstīts sadarbības memorands ar tehnoloģiju uzņēmumu Google, kura ietvaros vismaz 3000 Latvijas mazajiem un vidējiem uzņēmumiem bez maksas nodrošinātas apmācības programmas “Izaugsme ar Google” ietvaros. Apmācību mērķis ir veicināt Latvijas uzņēmumu digitālo attīstību, paplašinot viņu zināšanas un prasmes tādās jomās kā e-komercija, eksports, digitālais mārketings un tehnoloģiju integrācija uzņēmējdarbībā.

**Mājokļu pieejamība**

Lai veicinātu cenas ziņā pieejamu īres mājokļu piedāvājumu reģionos un tādējādi celtu reģionu ekonomisko aktivitāti, izstrādāta atbalsta programma zemu īres izmaksu namu būvniecībai. Tās ietvaros no 22. novembra ALTUM pieejami aizdevumi nekustamā īpašuma attīstītājiem, kas vēlas ārpus Rīgas un Pierīgas būvēt īres namus iedzīvotājiem, kas nekvalificējas sociālo dzīvokļu saņemšanai, taču vienlaikus nespēj ņemt hipotekāros kredītus.

2022. gadā turpinājām sniegt arī atbalstu ģimenēm ar bērniem un jaunajiem speciālistiem. Programmas “Balsts” ietvaros izsniegtas 399 subsīdijas 3 352 000 EUR apmērā. Savukārt Mājokļa garantijas izsniegtas 3 289 ģimenēm ar bērniem (4 967 bērni) un 967 jaunajiem speciālistiem.

Šogad turpinājām īstenot atbalstu iedzīvotājiem Remonta fonda programmas ietvaros. Valsts aizdevums pieejams būvdarbiem un teritorijas labiekārtošanas darbiem daudzdzīvokļu dzīvojamās mājās, t.sk. mājām, kas atrodas mazāk attīstītos reģionos, nelielās pilsētās vai ciematos, vai tām, kas citu iemeslu dēļ neatbilst komercbanku kreditēšanas politikai. Remonta fonda ietvaros Altum šogad ir piešķīris 48 aizdevumus 3,1 milj.EUR apmērā.

Savukārt, lai sekmētu efektīvāku daudzdzīvokļu dzīvojamo māju pārvaldīšanu, atvieglotu lēmumu pieņemšanas procedūru un veicinātu ēku energoefektivitāti, pieņemti grozījumi Dzīvokļu īpašuma likumā un Dzīvojamo māju pārvaldīšanas likumā.

**Būvniecības nozares stabilitāte un izaugsme**

Krievijas militārā agresija Ukrainā radīja tūlītēju būtisku ietekmi uz būvniecības nozari, tai skaitā apdraudot publiskās infrastruktūras projektu sekmīgu īstenošanu. Lai vispusīgi novērtētu kara ietekmi, rastu risinājumus risku mazināšanai un publiskās infrastruktūras projektu efektīvai īstenošanai, EM sadarbībā ar kompetentām institūcijām (IUB, CFLA, FM), pašvaldību un būvniecības nozares pārstāvjiem apkopoja informāciju par situāciju būvniecības nozarē, izejvielu un būvizstrādājumu pieejamību, kā arī straujo cenu kāpumu un piedāvāja iespējamos risinājumus publisko investīciju projektos. Tai skaitā, tika apkopota arī informācija no publiskā sektora pasūtītājiem par paredzamo sadārdzinājumu esošajās un plānotajās būvdarbu iecerēs.

Lai sniegtu atbalstu pasūtītājiem, izstrādātas vadlīnijas būvmateriālu izmaksu sadārdzinājuma novērtēšanai un grozījumu veikšanai spēkā esošajos publiskajos būvdarbu līgumos attiecībā uz ēku būvniecību. Attiecībā uz nākotnē plānotajiem publisko būvdarbu līgumiem, izstrādāti noteikumi, kas paredz obligātu līgumcenas indeksācijas noteikumu iekļaušanu līgumos. Līgumcenas indeksācija ir efektīvs instruments būvdarbu strauja sadārdzinājuma riska pārvaldībai. Vienlaikus, EM izstrādāja vadlīnijas būvdarbu līguma cenas indeksācijai, apkopojot labās prakses piemērus un sniedzot ieteikumus sadārdzinājuma noteikšanas un aprēķināšanas kārtībai.

Ņemot vērā, ka šogad beidzās darbības termiņš iepriekš noslēgtajiem deleģēšanas līgumiem par kompetences novērtēšanu un patstāvīgās prakses uzraudzību būvniecības reglamentētajās profesijās, EM veica atbilstības revīziju sertificēšanas institūcijām. Deleģēšanas līgumi no jauna noslēgti ar nevalstiskām profesionālām organizācijām, nodrošinot sertificēšanas procesa nepārtrauktību.

Turpinājās Būvniecības informācijas sistēmas (BIS) funkcionalitātes attīstība - izstrādāta funkcionalitāte ēkas ekspluatācijas procesu nodrošināšanai un ēku pārvaldīšanai. Turpmāk vienuviet būs pieejami dati un digitālie dokumenti būvju efektīvai pārvaldībai. Ir pilnveidoti atsevišķi būvniecības ieceres saskaņošanas procesi, kā arī uzlabota funkcionalitāte būvdarbu dokumentēšanai. Būvniecības kontroles kvalitātes paaugstināšanai ir radīta iespēja pārlūkot trīs dimensiju būvju informācijas modeļus (BIM).

Vienlaikus, lai uzlabotu dzīvojamo māju pārvaldīšanas procesu, nodrošinātu pārvaldnieku godīgas konkurences apstākļus, kā arī dzīvokļu īpašnieku brīvu un drošu savas mājas ekspluatācijas dokumentācijas glabāšanu un pieejamību vienuviet, izstrādāta Mājas lietas funkcionalitāte BIS. Līdz ar to, turpmāk dzīvojamās mājas lietu varēs kārtot BIS, kā arī dzīvokļu īpašnieki tajā varēs elektroniski pieņemt lēmumus.

Ar mērķi paaugstināt būvniecības nozarē nodarbināto kompetenci, sadarbībā ar Latvijas Biozinātņu un tehnoloģiju universitāti organizētas apmācības par koka izmantošanu būvniecībā, koka ēku projektēšanu, koka konstrukciju īpašībām un tam izvirzītajām prasībām. Nodrošināta augstvērtīga būvspeciālistu kompetences paaugstināšana par konstrukciju ugunsdrošības risinājumu projektēšanu, dziļo pamatu izbūvi blīvas apbūves apstākļos, energoefektivitātes paaugstināšanu, vides pieejamības labās prakses veicināšanu, *FIDIC* līgumu inženierkonsultanta lomu un nozīmi. Apmācību ieraksti un materiāli ir pieejami BIS.

**Patērētāju tiesību aizsardzība**

Ar mērķi panākt augsta līmeņa patērētāju tiesību aizsardzību, 2022.gadā pārņemta *Eiropas Parlamenta un Padomes 2020.gada 25.novembra Direktīvas (ES) 2020/1828 par pārstāvības prasībām patērētāju kolektīvo interešu aizsardzībai* un sagatavoti grozījumi Patērētāju tiesību aizsardzības likumā un Civilprocesa likumā. Paredzams, ka grozījumi likumos tiks apstiprināti Saeimā 2023. gada pirmajā ceturksnī.

Godīgas konkurences veicināšanai iekšējā tirgū visas sabiedrības (t.sk. patērētāju) interesēs, pabeigta *Eiropas Parlamenta un Padomes Direktīvas 2019/1/ES*[[1]](#footnote-1) ieviešana nacionālajā likumdošanā. Attiecīgi Saeimā pieņemti grozījumi Konkurences likumā, ar kuriem tika stiprināta Konkurences padome ar nepieciešamajām neatkarības garantijām, resursiem un izpildes pilnvarām efektīvai konkurences tiesību pārkāpumu izmeklēšanai un prevencijai. Vienlaikus Ministru kabinets atbalstīja grozījumus Ministru kabineta 2016. gada 29. marta noteikumos Nr. 179***,*** ar kuriem tiek noteikta kārtība, kādā Konkurences padome piemēro naudas sodu par Negodīgas tirdzniecības prakses aizlieguma likuma pārkāpumiem un pilnveidotu naudas soda aprēķināšanas un piespiedu naudas aprēķināšanas metodoloģiju par konkurences tiesību pārkāpumiem.

Tāpat apzināti un izvērtēti iespējamie risinājumi centralizēta zaudējumu atlīdzināšanas mehānisma, kādā publisko pasūtītāju vārdā varētu tikt atgūti no tirgus dalībniekiem konkurences tiesību pārkāpumu rezultātā radītie zaudējumi, ieviešanai, lai nodrošinātu likumā noteikto valsts un pašvaldības tiesību un interešu aizsardzību.

Stiprinot nacionālas akreditācijas institūcijas kapacitāti, pārstrādāts un pilnveidots Valsts aģentūras "Latvijas Nacionālais akreditācijas birojs" sniegto maksas pakalpojumu cenrādis, kas stāties spēkā ar 2023.gada 1.janvāri. Aģentūras sniegto maksas pakalpojumu cenrādis būs vieglāk administrējams un klientiem vieglāk saprotams. Vienlaikus, tiek palielināta maksa par Aģentūras sniegtajiem maksas pakalpojumiem, lai nodrošinātu, ka cenu politika atbilst Aģentūras pakalpojumu izveides un sniegšanas, kvalitātes un attīstības nodrošināšanas izmaksu apjomam, kā arī veicina pilnvērtīgu Aģentūras darbības un attīstības mērķu sasniegšanu.

Bīstamo iekārtu tehniskās uzraudzības pilnveidošanai uzlabots normatīvais regulējums kravas celtņiem, lai nodrošinātu drošu, cilvēku dzīvībai, veselībai un īpašumam, kā arī videi nekaitīgu kravas celtņa lietošanu un uzturēšanu. Jaunie kravas celtņu drošības un tehniskās uzraudzības noteikumi stāsies spēkā 2023.gada 1.maijā. Tāpat, lai nodrošinātu vertikālajām cēlējplatformām atbilstību apliecinošu dokumentāciju, ir izstrādāti grozījumi noteikumos par bīstamo iekārtu reģistrāciju.

**ES Vienotā tirgus jautājumi**

Pieņemts [ES ekodizaina un energomarķējuma darba plāns 2022.–2024. gadam](https://energy.ec.europa.eu/ecodesign-and-energy-labelling-working-plan-2022-2024_lv), kas paredz pārskatīt šobrīd spēkā esošos ekodizaina un energomarķējuma noteikumus un standartus virknei produktu grupu, tostarp, apkures un dzesēšanas ierīcēm, displejiem, datoriem un serveriem.

Atzīmējot SOLVIT tīkla 20 gadu jubileju, lai popularizētu SOLVIT rīku un tā sniegtās priekšrocības, publicēts [Latvijas SOLVIT centra pārskats par uzņēmēju lietām 2019.-2021. gadā](https://www.em.gov.lv/lv/media/13792/download). Pārskats sniedz vērtīgu informāciju par izskatītajām uzņēmēju sūdzībām, kas radušās citu ES dalībvalstu iestādēm nepareizi piemērojot ES tiesību normas.

Lai noskaidrotu, kā labāk sekmēt sabiedrības iesaisti Eiropas Savienības tiesību aktu izstrādē, aptaujāti Latvijas uzņēmēji, to pārstāvošās organizācijas, sociālie un sadarbības partneri, kā arī iedzīvotāji. Pamatojoties uz iegūtajiem rezultātiem, 2023.gadā ir plānots īstenot sabiedrības informēšanas kampaņu, lai veicinātu Latvijas aktīvāku iesaisti Eiropas Komisijas rīkotajās sabiedriskajās apspriešanās.

**Ārējo ekonomisko attiecību stiprināšanai** nodrošināta kontaktu intensificēšana ar ES valstīm, īpaši Igauniju, Lietuvu, Poliju, Dāniju, Itāliju, Nīderlandi, kā arī ar Amerikas Savienotajām valstīm, Apvienotajiem Arābu Emirātiem, Japānu, Vjetnamu, Ukrainu un Centrālāzijas valstīm. 2022.gadā notika Latvijas – Apvienoto Arābu Emirātu Apvienotās ekonomikas komitejas otrā tikšanās Dubaijā, savukārt Rīgā norisinājās Latvijas un Azerbaidžānas starpvaldību komisijas astotā sēde. Pasākumu ietvaros meklētas jaunas ekonomiskās sadarbības iespējas, pārrunāti abu pušu uzņēmējiem būtiski uzņēmējdarbības vides jautājumi, ka arī līgumtiesiskās bāzes paplašināšanas nepieciešamība.

Ņemot vērā Krievijas īstenoto un no Baltkrievijas puses atbalstīto karadarbību Ukrainā, kā arī ieviestās sankcijas pret šīm valstīm, saskaņā ar Ministru kabineta lēmumu 2022. gada 1.augstā tika apturēta noslēgtā ekonomiskās sadarbības vienošanās ar Krieviju un 2022. gada 9. septembrī ar Baltkrieviju.

EM **Analītikas dienests** no Latvijas puses 2022. gadā koordinēja OECD Latvijas ekonomikas pārskata sagatavošanas un prezentācijas pasākumu. Tāpat gada laikā aktualizētas Darba tirgus vidēja un ilgtermiņa prognozes, kā arī ir sagatavoti datos balstīti vizuāli uzskates materiāli par konkrēto brīžu aktualitātēm – Covid-19 saslimstību un vakcinācijas aptveres progresu pa nozarēm, ārējo tirdzniecību ar Krieviju, Baltkrieviju un Ukrainu, kā arī makroekonomisko rādītāju apskats. Decembra beigās publicēts kārtējais Latvijas ekonomikas attīstības pārskats, kurā ietverta ne tikai situācijas analīze, bet arī politikas attīstības kopsavilkums par EM kompetences jomām.

Līdz ar Krievijas uzsāktā kara Ukrainā pirmajām dienām, EM aktīvi iesaistījās **atbalsta sniegšanā Ukrainai un Ukrainas pilsoņiem**. Valsts pārvaldes institūcijām, koordinēti sadarbojoties, EM uzrunāja Latvijas uzņēmējus un uzņēmējus pārstāvošās organizācijas, lai apzinātu iespējas sniegt tūlītēju palīdzību, sagādājot pirmās nepieciešamības preces nosūtīšanai uz Ukrainu, nodrošinot ar izmitināšanu Ukrainas civiliedzīvotājiem, kā arī apzinot Latvijas uzņēmēju gatavību nepieciešamības gadījumā piedāvāt darba vietas Ukrainas pilsoņiem. Tāpat EM aktīvi iesaistījās normatīvā regulējuma izstrādē Ukrainas civiliedzīvotāju atbalstam, sniedzot izmitināšanas, ēdināšanas u.c. pakalpojumus. EM aicināja arī kapitālsabiedrības ziedot Ukrainas vajadzībām. Piemēram, lai palīdzētu nodrošināt pagaidu elektroapgādi Krievijas karadarbības izpostītajās Ukrainas teritorijās, uz Ukrainu devās AS "Sadales tīkls" transformatori, kā arī kvadricikli, bet AS “Latvenergo” nogādāja trīsfāzu 11/110 kV transformatoru AS "Hmeļnickoblenergo" Ukrainas elektroapgādes sistēmas atjaunošanai.

Informāciju apkopoja

Ekonomikas ministrijas

Sabiedrisko attiecību nodaļa

Tālrunis: 67013193

E-pasts: prese@em.gov.lv

1. Eiropas Parlamenta un Padomes 2018.gada 11.decembra Direktīva Nr.2019/1 par apstākļu nodrošināšanu nolūkā dot dalībvalstu konkurences iestādēm iespēju efektīvāk izpildīt konkurences noteikumus un par iekšējā tirgus pienācīgas darbības nodrošināšanu [↑](#footnote-ref-1)